Йовґен Медєши

**Йовґен Медєши** (*11. фебруар 1923—†29. новембер 2008.) просвитни роботнїк, ґлумец и режисер–аматер.
## Биоґрафия

Йовґен Медєши ше народзел у Руским Керестуре 11. фебруара 1923. року. Його оцец Дюра, и мац Ирина, народзена Киш мали, окрем нього, ище єдного сина Владу и штири дзивки - Ирину, Леону, Марию и Ксению. Основну школу закончел у своїм валалє. Нїзшу ґимназию з малу матуру Йовґен Медєши закончел у Вараждинє, а три класи висшей ґимназиї у Заґребе. Бивал у интернату Крижевского владичества. Штварту класу ґимназиї з вельку матуру закончел у Ужгородзе. После велькей матури успишно положел испит за дзияко–учителя школского 1943./44. року. Уж 13. новембра 1944. року, три тижнї после ошлєбодзеня Керестура од фашистичного окупатора, Йовґен Медєши ступел до служби на длужносц учителя у основней школи у своїм валалє. Єден час бул, од 1944. по 1947. рок, и управитель основней школи. 1947. року пошол на одслуженє воєного року а кед ше врацел та робел у тедишнєй нїзшей ґимназиї. Потим, по другираз млади учитель окончовал длужносц директора, тераз у шеґертскей школи, одкаль ше врацел же би ознова робел як учитель у основней школи у Руским Керестуре.

Учитель Йовґен Медєши ше трудзел же би дзеци у настави цо лєпше звладали наставну материю на мацеринским руским язику та робел на прекладню учебнїкох зоз сербского на руски язик. Вон бул рецензент велїх школских учебнїкох, а бул и автор читанки на руским язику за другу класу.

Перше ше почал занїмац аматерски зоз спортом (1938–1956) и постал єден з найлєпших фодбалерох у Спортским клубе *Русин* у Руским Керестуре, а ґу тому бул и добри бавяч столного тенису.  

Йовґен Медєши бул у малженстве зоз Любицу родз. Гарди. Мали двох синох, Евґения и Павла.

## Найлєпши режисер дзецинских театралних фалатох

До театралней дїялносци Йовґена Медєша завербовал Петро Ризнич Дядя уж у юнию 1945. року. Бавел у Ризничовей комедиї *Франтовнїца*. Була то перша театрална представа у Руским Керестуре после ошлєбодзеня. Под час бавеня у тей представи Йовґен блїжей упознал свою будуцу супругу Любицу Гардийову, учительку, котра тиж була талантована ґлумица. Обидвойо постали стаємни члени Аматерского театра у Руским Керестуре, котри основал Петро Ризнич Дядя 1949. року.

Йовґен Медєши почал режирац 1951. року зоз старшима ґлумцами, алє ше 1959. року опредзелєл лєм на театралну роботу зоз школскима дзецми. У периодзе 1959–1969 з дзецми поставел 8 театрални фалати. Од 1970. року ше уключел до роботи з дзецми у рамикох Керестурскей сцени Аматерского руского театра *Дядя*. У тим театре у периодзе 1970–1985 поставел на сцену 11 театрални фалати зоз котрима наступал на Драмским мемориялу Петра Ризнича Дядї у Руским Керестуре. Од 1971. та по конєц 1975. кажди рок ше його театрални фалати пласовали на Майски дзецински бависка у Бечею, закончуюцу смотру покраїнского уровня, дзе на два заводи завжал перше место и достал два награди за режию. Остатнїраз Йовґен Медєши там наступел 1982. року на 25. ювилейних Бавискох и теди му уручена памятна плакета. Достал и Майску награду Скупштини општини Кула (1969), Плакету Союзу за воспитанє и защиту дзецох Войводини (1972), Искри култури КПЗ Войводини (1974), Зарї култури КПЗ Кула (1987), Октоберску награду Месней заєднїци Руски Керестур, Орден роботи зоз стриберним венцом (1977) и Стриберну плакету АРТ *Дядя* за 25–рочну театралну роботу. До пензиї пошол 1984. року.  

Йовґен Медєши умар у Руским Керестуре 29. новембра 2008. року, а поховани є 30. новембра спомнутого року на керестурским теметове.

## Ґлумел у тих театралних фалатох:

## Режирал тоти театрални фалати

## Ґалерия

Файл:Falat Robotnjici 1949.jpg|алт=Театрални фалат Роботнїци Ф. А. Костенка виведзеним 1949. року.|Театрални фалат *Роботнїци* Ф. А. Костенка виведзеним 1949. року, а на слики з лїва на право: Йовґен Медєши, Любица Медєши (Гардийова), Янко Будински Бруґош, и Веруна Будински (Баба Бруґошка).
Файл:Učitelj Medješi 10 junij 1953 a.jpg|алт=Учитель Йовґен Медєши зоз школярами|Учитель Йовґен Медєши зоз школярами, 10. юний 1953. року
Файл:Музей у Прешове 1974.. року.jpg|Нащива  музею  1974. року (тедишнї ЧССР)
Файл:Jovgen Medješi teater.jpg|алт=Йовґен Медєши як режисер|Йовґен Медєши як режисер зоз своїма малима ґлумцами
Файл:Dzecinska predstava 12.jpg|Дзецинска представа у режиї Й. Медєша


## Литература

* Дюра Латяк: *Йовґен Медєши, просвитни роботнїк, ґлумец и режисер–аматер* - *50 роки Драмского меморияла Петра Ризнича Дядї,* Завод за културу войводянских Руснацох, НВУ *Руске слово* и Дом култури Руски Керестур, Нови Сад, 2018, бок 163-165.

* Иван Пап: *Учительска фамелия Медєши зоз Руского Керестура*, *Studia Ruthenica,* Дружтво за руски язик, литературу и културу, ч.3, 1992-1993. б. 345-346.
* Тамаш, др Юлиян, „Просвитни роботнїки 1944-1991. рокуˮ, *Руски Керестур, лїтопис и история (1745-1991)*, Месна заєднїца Руски Керестур, 1992,  бок 413.
* Medieshi, Iovgen. See Diadia Rusyn National Theater, P. R. Magocsi  and Ivan Pop: Encyclopedia of Rusyn History and Culture, University of Toronto, 2005, , p.  328.

Катеґория:Руснаци у Сербиї
Катеґория:Керестурци
Катеґория:Одликовани
Катеґория:Учителє
Катеґория:Режисере
Катеґория:Фодбалере
Катеґория:11. фебруар
Катеґория:Народзени 1923
Катеґория:29. новембер
Катеґория:Умарли 2008